title: O can se minchó os míos debers
text: O can se minchó os míos debers (en anglés The dog ate my homework) ye una expresión anglesa emplegada como desincusa comuna y malament inventada por os estudiants pa explicar o suyo fracaso en entregar un quefer a tiempo. Se fa referencia a la frase, mesmo dillá d'o contexto educativo, como una replica sarcastica a qualsiquier explicación igualment simplista, insuficient u inverosimil d'un fracaso en qualsiquier contexto.
  
  L'afirmación de que un can ye minchando-se os debers ye inherentment sospeitosa, ya que ye imposible que un mayestro la refute y convenientment absuelve a o estudiant de qualsiquier culpa. Manimenos, encara que ye sospeitosa, l'afirmación no ye difuera de toda posibilidat, ya que se sabe que os cans minchan u mastegan trozos de paper.
  
  Como explicación a os debers perdius, o suyo orichen se remonta a una historia sobre un rector galés que se publicó por primera vegada en 1905. L'Oxford English Dictionary suchiere que una referencia de 1929 estableixe que os ninos en edat escolar la teneban en bell momento anterior como desincusa debant d'os mayestros. Asinas se citó, mas d'una vegada, en a novela de 1965 titulada Up the Down Staircase, y prencipió a asumir o suyo sentiu actual como a condición sine qua non d'as desincusas dubdosas, particularment en a cultura estausunidense, tanto en a escuela como difuera d'ella, en os anyos setanta d'o sieglo XX. Os presidents estadounidenses, dende Ronald Reagan dica Barack Obama, la han emplegada pa criticar a os suyos oponentes politicos, y ha estau una fuent d'humor pa quantas tiras comicas y programas de televisión, como Os Simpson.
  
  Historia
  
  Orichens 
  A primera variación conoixida d'a ideya de que o treballo escrito podría veyer-se afectau negativament por a tendencia de qualques cans a mastegar o paper se produció en un numero de 1905 de The Cambrian, una revista pa galeses americanos. William ApMadoc, critico de mosica d'a revista, relató una anecdota sobre un rector que substituiba temporalment en una ilesia rural en Galas. Dimpués d'un servicio, preguntó a o secretaire cómo s'heba recibiu o suyo sermón, en particular si heba estau prou luengo. En estar seguro que asinas yera, admitió debant d'o secretaire que o suyo can s'heba minchau parte d'o paper en o que yera escrito chusto antes d'o servicio. ApMadoc aplicó a lición a qualques composicions musicals masiau largas, pero se preguntó si os cans podrían sufrir indichestión por o consumo de paper.
  
  Seis anyos dimpués, o president d'a Fire Underwriters' Association of the Northwest estió grabau repetindo l'anecdota en a 42ª reunión anyal d'a organización. La describe como d'orichen escocés, y beluns d'os detalles varían: o rector vesitant fabla con un miembro mas choven d'a congregación, qui se queixa que o sermón estió masiau curto. En o suyo relato, o can no yera suyo, sino un d'a carrera que se minchó beluns d'os papers dimpués que l'aire los arrocegase.
  
  A desincusa por a brevedat d'o documento no se convirtió en chiste dica 18 anyos mas tarde. O primer uso d'a frase replegau por l'Oxford English Dictionary estió en 1929, en un asayo d'o periodico britanico The Guardian: «Fa muito tiempo que no tiengo la desincusa de que o can se minchó os debers d'aritmetica.» Isto suchiere que'n heba estau en uso entre os estudiants entre bell tiempo antes d'ixo.
  
  Amaneixió por primera vegada en un contexto estadounidense en 1965. A novela comica mas vendida de Bel Kaufman, Up the Down Staircase, publicada ixe mesmo anyo, incluye dos casos en os quals os estudiants culpan a os suyos cans por no haber rematau os suyos debers. En una sección escrita como drama a o prencipio d'o libro, un estudiant se refiere a «una trachedia terrible... O mío can pixo en os míos debers!» Mas tarde, una lista de desincusas incluye «O mío can lo mastegó» y «o gato lo mastegó y no bi habió tiempo pa fer-lo de nuevo».
  
  Popularización 
  A frase s'utilizó amplament en o decenio de 1970. A novelista Paula Danziger le rindió homenache con o titol d'o suyo debut en 1974, The Cat Ate My Gymsuit. Dos anyos dimpués, Eugene Kennedy describió a Richard Nixon como «treballando en a millor desincusa americana dende que o can se minchó os míos debers» en as cintas de Watergate, y a l'anyo siguient John R. Powers tenió un personache en a suya novela The Unoriginal Sinner and the Ice-Cream God que recuerda haber usau ixa desincusa como estudiant. O lexicografo Barry Popik, qui la clamó «a clasica desincusa que un estudiant le da a un mayestro pa cubrir os debers que le mancan», trobó que las citas puyoron a partir de 1976.
  
  Entre o siguient decenio, os ordinadors personals se tornoron mas comuns en as casas y escuelas estadounidenses, y muitos estudiants prencipioron a escribir documentos con procesadors de texto. Isto les proporcionó unatra posible desincusa pa no fer os debers, en forma de mal funcionamiento d'os ordinadors. Manimenos, «o can se minchó os míos debers» seguiba estando habitual. En un articlo de 1987 sobre iste fenomeno, un profesor recordó a The New York Times que una vegada un estudiant l'heba dau una nota sinyada por un pai decindo que o can s'heba minchau os suyos debers. A l'anyo siguient, o president Ronald Reagan se planyeba de l'aparent fracaso d'o Congreso en aprebar a tiempo o presupuesto federal d'ixe anyo; «Asperaba que hesenos marcau a fin d'a era d'o "perro se minchó os míos debers" d'o presupuesto d'o Congreso», dició a os periodistas sobre a cancelación d'una conferencia de prensa planiada pa sinyar os prochectos de lei, «pero no estió asinas». O suyo uso contrimostró que a frase s'heba cheneralizau en o discurso estausunidense en referir-se a qualsiquier desincusa insuficient u poco convincent.
  
  L'uso d'a frase en publicacions impresas puyó constantment a o largo de tot o sieglo. S'estabilizó en os primers anyos d'o decenio de 2000, pero no ha disminuiu. Entre a campanya presidencial d'Estaus Unius de 2012, Barack Obama la utilizó pa emprender a Mitt Romney por no fer parte d'o especial Kids Pick the President de Nickelodeon. «O can se minchó os míos debers» no ye suficient quan te presientas a president.
  
  En a cultura popular 
  En 1989 debutó a comedia Saved By The Bell. O suyo tema musical incluiba a frase «o can se minchó totz os míos debers anueit». Por tanto, asentada en a consciencia estadounidense, sería explotada con fins comicas en atros programas de televisión y tiras comicas. Os usuarios d'a pachina web TV Tropes han adedicau una pachina a replegar-ne eixemplos de quantos meyos populars.
  
  Se convirtió en un chiste recurrent en Os Simpson, que tamién prencipió a emitir-se ixe anyo, sobre tot aproveitando a tendencia de Bart a ofrir desincusas ridiclas pa tot tipo de mala conducta a la suya profesora, a Sra. Krabappel. En un episodio de 1991, un día dificil pa Bart prencipia con Santa's Little Helper, o can d'a familia, minchando-se os suyos debers. «No sabeba que os cans feban ixo», diz, y troba a la suya mayestra igualment incredula ya que heba usau ixa desincusa dinantes. En un episodio posterior, quan o can va a treballar pa la policía, Bart ha de minchar-se os suyos propios debers como desincusa pa treballar. Quan a Sra. Krabappel prencipia a salir con Ned Flanders, a la fin d'a temporada 2011, veye a Santa's Little Helper en o patio d'os Simpson y le pregunta si ye o can que s'ha minchau os debers de Bart tantas vegadas.
  
  Os humoristas tamién han chugau con a frase. Una caricatura de Sam Gross en The New Yorker de 1996 amuestra un aula veneciana de fa quantos sieglos a on un estudiant de piet anuncia «O Dux se minchó os míos debers».
  
  Las tiras comicas que presientan cans antropomorfizados como personaches han trobau en o concepto d'ixos personaches minchando debers una fuent d'humor. En una d'as vinyetas de The Far Side, Gary Larson ilustró un aula de cans a on o suyo mayestro pregunta: «Belún aquí no minchó os suyos debers de camín a la escuela?» En una tira de Dilbert de 1991, un nino en a carrera le pide a Dogbert que mastegue os suyos debers pa que pueda tener una desincusa; en a zaguera vinyeta, o nino, abatiu, amaneixe en clase alegando que un can le fació minchar-se-los.
  
  S'han publicau tres libros diferents que han usau la desincusa como títol. Dos han estau coleccions de poesía pa estudiants con tematica escolar, y un ha estau un libro de negocios sobre as licions que os cans pueden amostrar sobre a responsabilidat. Atros libros pa chovens han teniu titols que culpan a os extraterrestres y a o mayestro por os debers que mancan. Tamién s'ha escrito un musical infantil de dos actos clamau A Monster Ate My Homework. The Dog Ate My Homework ye o títol d'un programa comico britanico que s'emitió por primera vegada en 2014 en a CBBC.
  
  Referencias
  
  Vinclos externos 
   Ista obra contiene una traducción  derivada de El perro se comió mis deberesk de Wikipedia en castellano, concretament de ista versión d'o 20 d'abril de 2019, publicada por os suyos editors baixo a Licencia de documentación libre de GNU y a Licencia Creative Commons Atribución-CompartirIgual 3.0 Unported.
  
  Cans